b'\n_START_ARTICLE_\nLumelinn\n_START_PARAGRAPH_\nLumelinn on lumest v\xc3\xb5i ka j\xc3\xa4\xc3\xa4st tehtud "kindlusehitis", mida ehitatakse tavaliselt talvel laste m\xc3\xa4nguv\xc3\xa4ljakutele, aga teinekord ka suurema ettev\xc3\xb5tmisena linnade meelelahutusparkide atraktsioonide juurde. K\xc3\xb5ige kergem on seda ehitada 0 kraadi (Celsiust) juures, kui lumi hakkab k\xc3\xb5ige paremini kokku. Veeretatakse silinderjad lumepallid, mis siis \xc3\xbcksteise k\xc3\xb5rvale l\xc3\xbckatuna ja peale t\xc3\xb5stetuna moodustavad m\xc3\xbc\xc3\xbcre ja torne. Lumelinna saab ehitada ka madalamate temperatuuride juures, kui \xc3\xb5nnestub vanemast kokkuvajunud lumest l\xc3\xb5igata v\xc3\xa4lja plokke v\xc3\xb5i "telliseid", v\xc3\xb5i kasutada lume kokkupressimiseks siis spetsiaalseid rakiseid-vorme. Sellisel juhul on hea piserdada valminud "l\xc3\xb5igule" vett, mis j\xc3\xa4\xc3\xa4tub ja m\xc3\xbc\xc3\xbcri tugevamaks muudab._NEWLINE_Lumelinn ei t\xc3\xa4henda ainult mingi kindlusehitise j\xc3\xa4ljendamist, vaid see v\xc3\xb5ib olla ka l\xc3\xb5bustuspark, mis koosneb mitmetest eriilmelistest lumest objektidest: linnu, looma, v\xc3\xb5i m\xc3\xb5ne eseme kujutistest. Kodus ehitatud lumekindluse juures saavad lapsed talviti "lumes\xc3\xb5da" pidada ja see on olnud paljude P\xc3\xb5hjala rahvaste talvisi meelelahutusi. L\xc3\xb5unamaa rahvastele on olemas isegi lumelinna ehitamise \xc3\xb5petusi._NEWLINE_Eskimod e. innuiidid on lumest elamuid ehk iglusid ehitanud juba aastatuhandeid. Iglud olid laotud 60\xc2\xa0cm laiustest plokkidest, seinad olid seestpoolt kaetud j\xc3\xa4\xc3\xa4ga ja igludes elas koos 15\xe2\x80\x9320 inimest. Iglud hoidsid h\xc3\xa4sti sooja \xe2\x80\x93 v\xc3\xa4ljas v\xc3\xb5is olla 45 kraadi pakast, kuid lumemajas oli temperatuur +16 kraadi._NEWLINE_Lumest kujusid ja m\xc3\xa4nguehitisi tehti L\xc3\xa4\xc3\xa4ne-Euroopas k\xc3\xbcllap juba keskajal. 1390. aastast on teada Hollandis v\xc3\xa4lja antud raamatus kujutatud lumememm. XIII ja XIV sajandil oli k\xc3\xbclm periood Euroopa ilmastikus._NEWLINE_1700, m\xc3\xa4rtsi alguses, kui Rootsi kuningas Karl XII oma v\xc3\xa4gedega Ida-Eestis, peaasjalikult Laiusel, talvitus; k\xc3\xa4skis ta J\xc3\xb5geva m\xc3\xb5isa maadele ehitada lumest lossi, mida ta v\xc3\xa4ed siis \xc3\xb5ppuste k\xc3\xa4igus kaitsesid ja r\xc3\xbcndasid._NEWLINE_1891. aastal maalis vene kunstnik Vassili Surikov Krasnojarskis \xc3\xb5limaali "Lumelinna vallutamine". Esimest korda oli ta seda m\xc3\xa4ngu n\xc3\xa4inud varases nooruses oma ema koduk\xc3\xbclas Torgo\xc5\xa1inos. Lumelinn oli ehitatud Surikovide talu \xc3\xb5uele. Massistseenis osalesid Bazaihha k\xc3\xbcla talupojad. Seda m\xc3\xa4ngu m\xc3\xa4ngiti "v\xc3\xb5in\xc3\xa4dala" (\xd0\x9c\xd0\xb0\xd1\x81\xd0\xbb\xd0\xb5\xd0\xbd\xd0\xb8\xd1\x86\xd0\xb0) \xc3\xb5igeusup\xc3\xbcha raames. M\xc3\xa4ngijad jagunesid lumelinna kaitsjateks ja r\xc3\xbcndajateks. R\xc3\xbcndajad ratsutasid hobustel, keda kaitsjad pidid t\xc3\xb5rjuma lumepallide, okste ja luudadega. Hobuste hirmutamiseks oli lubatud ilma laskemoonata \xc3\xb5hku tulistada. V\xc3\xb5itja pidi lumekindluse v\xc3\xa4ravatest sisse tungima, kuid \xc3\xbcldv\xc3\xb5iduks tuli lumelinn purustada. M\xc3\xa4ngu l\xc3\xb5ppedes "ristiti" v\xc3\xb5itjat korralikult lumes. Kuna m\xc3\xa4ng l\xc3\xb5ppes sageli tervisetraumade ja vigastustega, siis ametlike v\xc3\xb5imude poolt see peagi keelati. Ladeiski k\xc3\xbclas Jenissei kubermangus m\xc3\xa4ngiti seda m\xc3\xa4ngu kuni 1922. aastani._NEWLINE_Vene kirjanik Arkadi Gaidar on 20. sajandi I poolel kirjutanud lastejutustuse "Lumelinna komandant"._NEWLINE_1996. aastast toimub Kanadas, Loodealade provintsis, Yellowknifes m\xc3\xa4rtsikuus suur lumefestival "Snowking Winter Festival", kus ehitatakse lumest ja j\xc3\xa4\xc3\xa4st lumelinnasid. Eraalgatusest v\xc3\xa4ljakasvanud ja praeguseks kuu aja pikkuseks kujunenud festivali toetas Kanada valitsus 2009. aastal 16 900 $. See on saanud Yellowknife s\xc3\xbcmbol\xc3\xbcrituseks. Novembris l\xc3\xb5igatakse Great Slave j\xc3\xa4rvest v\xc3\xa4lja vajalik j\xc3\xa4\xc3\xa4kogus, millest hiljem tehakse aknad, lauad, trepid jm. 1. jaanuaril hakatakse lumelinna ehitusega pihta. M\xc3\xbc\xc3\xbcride jaoks tehakse puidust saalungid, mis "valamistehnikas" t\xc3\xa4idetakse survega lumega. Ehitus kestab ligi kuu aega._NEWLINE_T\xc3\xa4nap\xc3\xa4eval on \xc3\xbcks tuntumaid lumelinnu Kemi lumelinn (Kemin lumilinna), mis igal aastal atraktsioonina uuesti \xc3\xbcles ehitatakse. Seda on tehtud alates 2006\xe2\x80\x932018 13 korda ja igal aastal on lumelinnal erinev teema. Esimene lumelinn oli seal 1100 m pikkune ja p\xc3\xa4\xc3\xa4ses sellega Guinnessi rekordite raamatusse. Kolmel esimesel aastal oli k\xc3\xbclastajaid \xc3\xbcle 300 000._NEWLINE_Ka on vanad kasakate rahvatraditsioonid elustatud Siberis Krasnojarski krais, kus Suhhobuzimskis (vana Suhhoi Buzim), Vassili Surikovi kodukohas "\xc3\xb5lin\xc3\xa4dala" pidustuste ajal taas lumelinna vallutamise lahinguid korraldatakse. N\xc3\xbc\xc3\xbcd toimuvad need k\xc3\xbcll v\xc3\xa4he humaansemas vormis, kuid lumekindlus tuleb igal juhul vallutada. Teatraalsest \xc5\xa1\xc3\xb5ust v\xc3\xb5tab osa Jenissei s\xc3\xb5jav\xc3\xa4eline kasakate \xc3\xbching. Peo l\xc3\xb5pus s\xc3\xbc\xc3\xbcdatakse p\xc3\xb5lema m\xc3\xbc\xc3\xbctiline Talvekratt-nukk ja tantsitakse Siberi ringtantsu.'